MT Il-Ġurnal Uffiċjali tal-Unjoni Ewropea C 80/20

Talba għal deċiżjoni preliminari mressqa mill-Højesteret (id-Danimarka) fit-28 ta’ Jannar 2010 — Viking Gas A/S vs BP Gas A/S

(Kawża C-46/10)

2010/C 80/35

Lingwa tal-kawża: id-Daniż

Qorti tar-rinviju

Højesteret (id-Danimarka)

Partijiet fil-kawża prinċipali

Rikorrenti: Viking Gas A/S

Konvenuta: BP Gas A/S

Domandi preliminari

(1) Id-dispożizzjonijiet meħuda flimkien tal-Artikolu 5 u tal-Artikolu 7 tal-Ewwel Direttiva tal-Kunsill, tal-21 ta’ Diċembru 1988, biex jiġu approssimati l-liġijiet tal-Istati Membri dwar it-trade marks (89/104) (1), għandhom jiġu interpretati fis-sens li l-impriża B tkun responsabbli għal vjolazzjoni meta timla u tbiegħ gass f’tankijiet tal-gass provenjenti mill-impriża A meta ċ-ċirkustanzi segwenti jkunu sodisfatti: (1) A tbiegħ il-gass f’tankijiet imsejħa komposti li għandhom forma speċjali li hija rreġistrata bħala tali, jiġifieri bħala trade mark ikkostitwita mill-kontenitur, bħala trade mark Daniża u bħala trade mark Komunitarja. A mhijiex il-proprjetarja ta’ dawn it-trade marks ikkostitwiti mill-kontenitur, iżda għandha liċenzja esklużiva sabiex tagħmel użu minnhom fid-Danimarka, u għandha d-dritt li tressaq azzjoni abbażi tal-vjolazzjoni fid-Danimarka. (2) Fil-mument tal-ewwel xirja ta’ tank kompost mimli bil-gass mingħand distributur ta’ A, il-konsumatur iħallas ukoll għat-tank u b’hekk isir proprjetarju tiegħu. (3) A twettaq il-proċess ta’ mili tat-tankijiet komposti fis-sens li l-konsumaturi jistgħu, billi jħallsu għall-gass, jiskambjaw, mingħand distributur ta’ A, tank kompost vojt ma’ tank simili li jkun ġie mimli minn A. (4) B għandha bħala attività l-mili tat-tankijiet tal-gass, u b’mod partikolari tat-tankijiet komposti koperti mit-trade mark ikkostitwita mill-kontenitur imsemmija fil-punt 1, fejn il-konsumaturi jistgħu, billi jħallsu għall-gass, jiskambjaw, mingħand distributur ta’ B, tank kompost vojt ma’ tank simili li jkun ġie mimli minn B. (5) Meta t-tankijiet komposti inkwistjoni jiġu mimlija bil-gass minn B, din tal-aħħar twaħħal fuqhom stickers li jindikaw li l-mili ġie mwettaq minnha?

(2) Jekk għandu jitqies li, bħala regola ġenerali, il-konsumaturi jkollhom l-impressjoni li teżisti rabta bejn B u A, dan ikun ta’ importanza għar-risposta li għandha tingħata għall-ewwel domanda?

(3) Jekk ir-risposta għall-ewwel domanda tkun fin-negattiv, l-eżitu jista’ jiġi influwenzat mill-fatt li t-tankijiet komposti — minbarra l-fatt li huma koperti mit-trade mark ikkostitwita mill-kontenitur imsemmija iktar ’il fuq — huma wkoll dotati bit-trade marks verbali u/jew figurattivi rreġistrati minn A (imnaqqxa fuq it-tank) li jibqgħu viżibbli minkejja l-istickers ta’ B?

(4) Jekk ir-risposta għall-ewwel jew għat-tielet domanda tkun fl-affermattiv, ir-riżultat jista’ jiġi influwenzat mill-premessa li, fir-rigward ta’ tipi oħra ta’ tankijiet li mhumiex koperti mit-trade mark ikkostitwita mill-kontenitur imsemmija iktar ’il fuq, iżda li huma dotati bit-trade mark verbali u/jew figurattiva ta’ A, din tal-aħħar aċċettat għal ħafna snin u għadha taċċetta sal-lum li impriżi oħra jimlew dawn it-tankijiet?

(5) Jekk ir-risposta għall-ewwel jew għat-tielet domanda tkun fl-affermattiv, l-eżitu jista’ jiġi influwenzat mill-fatt li l-konsumatur stess jirreferi direttament għal B sabiex (a) jiskambja, billi jħallas għall-gass, tank kompost vojt ma’ tank simili li jkun ġie mimli minn B jew (b) jimla bil-gass, billi jħallas, it-tank kompost li jkun ħa miegħu?

(1) ĠU Edizzjoni Speċjali bil-Malti, Kapitolu 17, Vol 1, p. 92.